section_heading: Digesta (Pandectae)
paragraph_text: Nedugo nakon izdavanja Codex Iustinianusa započet je mnogo teži i zamršeniji pothvat kodifikacije cjelokupnog pravničkog prava (ius). Konstitucijom Deo auctore 530. Justinijan je taj posao povjerio svom kancelaru Tribonijanu da ga izvrši uz pomoć šesnaestorice suradnika. Ujedno su toj komisiji dane smjernice za rad. Justinijan je predviđao da će za cjelokupnu kodifikaciju biti potrebno deset godina, no posao je Tribonijan dovršio za samo tri godine. Konstitucijom Tanta 16. prosinca 533. objavljena je Digesta, a 30. prosinca 533. stupila je na snagu pod nazivom Digesta seu Pandectae. To je po opsegu najveći dio Corpus Iuris Civilisa i pravni spomenik prvenstveno povijesne vrijednosti.Horvat (1999.), str. 34.